কাজাখস্তানে জোড়া সোনা পেলেন আসানসোলের অভিনব সাউ

ওয়েব ডেস্ক : আবারও আন্তর্জাতিক ক্রীড়ামঞ্চে উজ্জ্বল হল বাংলার নাম। কাজাখস্তানের (Kazakhstan) শ্যামকেন্তে আয়োজিত ১৬তম এশিয়ান শুটিং চ্যাম্পিয়নশিপে (Asian Shooting Championship) দুর্দান্ত সাফল্য পেলেন আসানসোলের কিশোর শুটার অভিনব সাউ (Abhinav Shaw)। ১০ মিটার এয়ার রাইফেলের জুনিয়র বিভাগে ব্যক্তিগত ও দলগত দুই ইভেন্টেই স্বর্ণপদক জিতেছেন তিনি।

ব্যক্তিগত ফাইনালে শুরুতে পঞ্চম স্থানে থাকলেও ধীরে ধীরে এগিয়ে আসেন অভিনব (Abhinav Shaw)। শেষ মুহূর্তে দক্ষিণ কোরিয়ার হুন সেও লি-র বিরুদ্ধে রুদ্ধশ্বাস লড়াইয়ে ২৫০.৪ বনাম ২৫০.৩ পয়েন্টে জয় ছিনিয়ে নেন তিনি। ১৭ ও ১৮ নম্বর শটে সামান্য ভুলের পরেও অসাধারণ স্নায়ু-সংযম দেখিয়ে শেষ পর্যন্ত মাত্র ০.১ পয়েন্টের ব্যবধানে সোনা জয় করেন। ২১তম শটে তাঁর নিখুঁত ১০.৯ ছিল সোনাজয়ের সেরা মুহূর্ত।

আরও খবর : বাবার স্বপ্নপূরণ! সোনা জিতে ইতিহাস লিখল হরিয়ানার তপস্যা

দলগত বিভাগেও উজ্জ্বল পারফরম্যান্স। ভারতীয় দল ১৮৯০.১ পয়েন্ট পেয়ে চীনকে (১৮৮৫.১) হারিয়ে স্বর্ণপদক জিতে নেয়। এর ফলে ব্যক্তিগত ও দলগত দুই ক্ষেত্রেই সোনা জয় করে নতুন কীর্তি গড়লেন অভিনব।

অভিনবের সাফল্যে শুভেচ্ছা জানিয়েছেন মুখ্যমন্ত্রী মমতা বন্দ্যোপাধ্যায় (Mamata Banerjee)। এক্স হ্যান্ডেলে তিনি লিখেছেন “আমাদের আসানসোলের ছেলে অভিনব সাউ কাজাখস্তানে অনুষ্ঠিত ১৬তম এশিয়ান শুটিং চ্যাম্পিয়নশিপে জুনিয়র এয়ার রাইফেল বিভাগে সোনা জিতে বাংলার মুখ উজ্জ্বল করেছে। আমি অভিনবকে আন্তরিক শুভেচ্ছা ও ভালোবাসা জানাই। তাঁর পরিবার ও বন্ধুদেরও অভিনন্দন। আগামীতে অভিনবের আরও সাফল্য কামনা করছি।”